പ്രവാസി ഭദ്രതമൈക്രോ പദ്ധതിക്ക് തുടക്കം പ്രവാസി വിഭവശേഷി കൂടുതല് മേഖലയില് പ്രയോജനപ്പെടുത്തണമെന്ന് മന്ത്രി ബാലഗോപാല് തിരുവനന്തപുരം: പരിചയസമ്ബന്നമായ മലയാളി പ്രവാസികളുടെ വിഭവശേഷി കേരളത്തിലെ തൊഴില് മേഖലകളില് പ്രയോജനപ്പെടുത്തണമെന്ന് മന്ത്രി കെ.എന്. ബാലഗോപാല്. നോര്ക്ക റൂട്ട്സും കെ.എസ്.എഫ്.ഐയുമായി ചേര്ന്ന് നടപ്പാക്കുന്ന പ്രവാസി ഭദ്രതമൈക്രോ പദ്ധതി ഉദ്ഘാടനം ചെയ്യുകയായിരുന്നു അദ്ദേഹം. അഞ്ചു ലക്ഷം രൂപവരെ സ്വയംതൊഴില് വായ്പ അനുവദിക്കുന്ന പദ്ധതിയില് കൃത്യമായി തിരിച്ചടക്കുന്നവര്ക്ക് മൂലധനത്തിന്െറ 25 ശതമാനം പരമാവധി ഒരു ലക്ഷം രൂപവരെ സബ്സിഡി നല്കും. മൂന്നു ശതമാനം പലിശ സബ്സിഡിയും ലഭിക്കും. പ്രവാസികള്ക്കും നാടിനും ഈ പദ്ധതി മുതല്ക്കൂട്ടാവുമെന്നും മന്ത്രി ചൂണ്ടിക്കാട്ടി. നോര്ക്ക റസിഡന്റ് വൈസ് ചെയര്മാന് കെ. വരദരാജന് അധ്യക്ഷതവഹിച്ചു. പ്രിന്സിപ്പല് സെക്രട്ടറി ഡോ. കെ. ഇളങ്കോവന് പദ്ധതി അവതരിപ്പിച്ചു. പദ്ധതിയുടെ ധാരണപത്രം നോര്ക്ക റൂട്ട്സ് സി.ഇ.ഒ കെ. ഹരികൃഷ്ണന് നമ്ബൂതിരിയും കെ.എസ്.എഫ്.ഇ എം.ഡി വി.പി. സുബ്രമണ്യനും കൈമാറി. കെ.എസ്.എസ്.എഫ്.ഇ ചെയര്മാന് അഡ്വ. പീലിപ്പോസ് തോമസ് സ്വാഗതം പറഞ്ഞു.